b'\n_START_ARTICLE_\nSaamenpuku\n_START_PARAGRAPH_\nSaamenpuku (pohjoissaameksi g\xc3\xa1kti) on saamelaisten kansallisista tunnuksista n\xc3\xa4kyvin. Se on alkuper\xc3\xa4lt\xc3\xa4\xc3\xa4n kansanpuku, jonka k\xc3\xa4ytt\xc3\xb6 ei ole miss\xc3\xa4\xc3\xa4n historian vaiheessa katkennut. Nykyisin saamenpukua k\xc3\xa4ytet\xc3\xa4\xc3\xa4n suurimmaksi osaksi vain juhlapukuna_NEWLINE_2000-luvun saamelaisten arkipukeutuminen ei juuri eroa suomalaisten pukeutumisesta, mutta l\xc3\xa4nsimaisten vaatteiden lis\xc3\xa4ksi l\xc3\xa4hes jokaiselta saamelaiselta l\xc3\xb6ytyy my\xc3\xb6s saamenpuku, joka puetaan p\xc3\xa4\xc3\xa4lle t\xc3\xa4rkeisiin tilaisuuksiin. Saamenpuvulla saamelainen edustaa omaa sukuaan, aluettaan ja kansaansa. Suomen puolella on k\xc3\xa4yt\xc3\xb6ss\xc3\xa4 viisi saamenpuvun p\xc3\xa4\xc3\xa4mallia: Tenonvarren, Enonteki\xc3\xb6n-Koutokeinon, Sodankyl\xc3\xa4n/Vuotson, Inarin ja Koltta\xc2\xadsaamelainen puku. _NEWLINE_Pukuja valmistetaan nykyisin monenlaisista materiaaleista (verka-, puuvilla- ja tekokuitukankaista, silkist\xc3\xa4 ja jopa pitsist\xc3\xa4) ja eri v\xc3\xa4reiss\xc3\xa4. Oleellista on kuitenkin aina oman saamelaisryhm\xc3\xa4n, alueen tai jopa suvun mallin s\xc3\xa4ilytt\xc3\xa4minen. Ei siis ole samantekev\xc3\xa4\xc3\xa4, mink\xc3\xa4laista pukua, lakkia tai vy\xc3\xb6t\xc3\xa4 k\xc3\xa4ytet\xc3\xa4\xc3\xa4n. Mallit, v\xc3\xa4rit ja koristenauhojen sommittelu kertovat kantajansa saamelaisryhm\xc3\xa4n, usein suvunkin.  _NEWLINE_Tyypilliset v\xc3\xa4rit puvuissa ovat keltainen, punainen ja sininen. Keski- ja It\xc3\xa4-Lapin sek\xc3\xa4 paikoin Ruijan suomenkielinen, mutta osin saamelaisper\xc3\xa4inen v\xc3\xa4est\xc3\xb6 k\xc3\xa4ytti samantapaista, tosin l\xc3\xa4hes koristelematonta vaatepartta ty\xc3\xb6asunaan tunturissa 1950-60-luvuille saakka. Lapin tuntija, kirjailija Yrj\xc3\xb6 Kokko kertoo kirjassaan Sudenhampainen kaulanauha, ett\xc3\xa4 saamenpuvun housut voivat olla my\xc3\xb6s parkitusta poronnahasta tehdyt ja voidellut saijavoiteella, jolloin niill\xc3\xa4 saattoi istua lumessakin esimerkiksi kesken hiihtomatkan._NEWLINE_Saamelaisten lipussa k\xc3\xa4ytet\xc3\xa4\xc3\xa4n samoja v\xc3\xa4rej\xc3\xa4 kun saamenpuvuissa.\n_START_SECTION_\nKolttasaamelainen puku\n_START_PARAGRAPH_\nKolttasaamelaisten pukua k\xc3\xa4ytet\xc3\xa4\xc3\xa4n Inarin it\xc3\xa4osissa, Sevetti\xc2\xadj\xc3\xa4rven ja Nellimin alueilla._NEWLINE_Kolttasaamelaisen naisen puku on l\xc3\xa4hell\xc3\xa4 karjalaisen naisen kansallispukua. Siihen kuuluu siviilis\xc3\xa4\xc3\xa4dyn mukaan m\xc3\xa4\xc3\xa4r\xc3\xa4ytyv\xc3\xa4 lakkimalli, sarafaanihame ja helmikoristeltu vy\xc3\xb6. My\xc3\xb6skin lakki on koristeltu helmin. Kolttasaamelaisen miehen pukua on kehitetty viime vuosina ja se n\xc3\xa4ytt\xc3\xa4\xc3\xa4 kehittyv\xc3\xa4n muiden saamelaisryhmien miesten pukumallien suuntaan. Kolttasaamelaisten miesten perinteisest\xc3\xa4 pukuparresta parhaiten on s\xc3\xa4ilynyt nelikolkkainen ketun nahasta valmistettava talvilakki._NEWLINE_Helmikirjonta on kolttasaamelaisten perinteinen koristelutapa, jossa pienet lasihelmet ommellaan koristeellisiksi kuvioiksi yleens\xc3\xa4 punaiselle veralle. Osaan kirjontamalleista on saatu vaikutteita ortodoksisesta uskonnosta, kuten risti- ja kirkkokuvioita. Eri kolttasuvuilla on ollut omat kirjontamallinsa, mutta nykyisin ne ovat sekoittuneet kaikille yhteisiksi koristemalleiksi. Helmikirjonnalla koristellaan mm. p\xc3\xa4\xc3\xa4hineet, vy\xc3\xb6t, poron juhlavaljaat ja erilaiset sisnaty\xc3\xb6t.\n_START_SECTION_\nEnonteki\xc3\xb6n puku\n_START_PARAGRAPH_\nEnonteki\xc3\xb6n puku on sama, mit\xc3\xa4 k\xc3\xa4ytet\xc3\xa4\xc3\xa4n Norjan Kautokeinon alueella._NEWLINE_Puku on koristeellisin Suomen saamelaisalueen puvuista. Se koristellaan koristenauhoilla, joiden m\xc3\xa4\xc3\xa4r\xc3\xa4, materiaali ja v\xc3\xa4ritysvaihtelevat aikakaudelle ominaisten koristelutyylien, koristenauhojen saatavuuden sek\xc3\xa4 puvun ompelijan ja k\xc3\xa4ytt\xc3\xa4j\xc3\xa4n mieltymysten mukaan. Eri ompelijoilla on itse kullakin omat koristelutyylins\xc3\xa4, joiden perusteella pukuihin perehtyneet henkil\xc3\xb6t voivat helposti tunnistaa ompelijan. Aikaisemmin puvuista pystyi koristelun perusteella n\xc3\xa4kem\xc3\xa4\xc3\xa4n, mihin sukuun puvun k\xc3\xa4ytt\xc3\xa4j\xc3\xa4 kuului.\n_START_SECTION_\nInarinsaamelainen puku\n_START_PARAGRAPH_\nInarinsaamelaisen puvun samankaltaisuutta l\xc3\xb6ytyy eniten Norjan Varanginvuonon ja Sodankyl\xc3\xa4n/Vuotson saamenpuvuista, mutta sit\xc3\xa4 k\xc3\xa4ytet\xc3\xa4\xc3\xa4n yleisimmin Inarin kunnan alueella, l\xc3\xa4hinn\xc3\xa4 Inarin\xc2\xadj\xc3\xa4rven ymp\xc3\xa4rist\xc3\xb6ss\xc3\xa4._NEWLINE_Puvun pohjav\xc3\xa4rin\xc3\xa4 on musta tai tummansininen, mutta materiaalien saatavuus on vaikuttanut osaltaan pohjav\xc3\xa4rien valintaan. Aikaisemmin k\xc3\xa4ytettiin my\xc3\xb6s harmaita sarkapukuja. Yleens\xc3\xa4 Inarin puku ommellaan verasta tai sarasta, mutta nyky\xc3\xa4\xc3\xa4n my\xc3\xb6s satiinista ja sametista. Suvuissa kulkevat perinteet ja ompelijoiden oma koristelutyyli heijastuvat Inarin puvuissa, ja koristeverkojen m\xc3\xa4\xc3\xa4r\xc3\xa4kin on asettanut tietyn rajansa puvun koristelussa.\n_START_SECTION_\nSodankyl\xc3\xa4n/Vuotson puku\n_START_PARAGRAPH_\nNykyiset Sodankyl\xc3\xa4n saamelaiset ovat l\xc3\xa4ht\xc3\xb6isin Koutokeinon, Enonteki\xc3\xb6n ja Kaare\xc2\xadsuvannon alueilta. Saamelaisten muuton uusille alueille aiheuttivat rajasulut, 1852 Suomen ja Norjan sek\xc3\xa4 1889 Suomen ja Ruotsin v\xc3\xa4lill\xc3\xa4. Laidunahtaus pakotti porosaamelaisia etsim\xc3\xa4\xc3\xa4n laidunalueita uusilta seuduilta, n\xc3\xa4in osa heist\xc3\xa4 muutti poroineen Sodankyl\xc3\xa4n pohjoisosaan Sompioon. Alkuaikojen liikkuvasta poropaimentolaisuudesta mukauduttiin pikkuhiljaa asumaan yht\xc3\xa4 asuinpaikkaa, jolloin liikkuminen rajoittui pienemm\xc3\xa4lle alalle. Muuttotaustansa vuoksi heid\xc3\xa4n vaatetuksestaan voi l\xc3\xb6yt\xc3\xa4\xc3\xa4 samoja piirteit\xc3\xa4, joita oli l\xc3\xa4ht\xc3\xb6alueen saamelaisilla 1800-luvun lopussa.\n_START_SECTION_\nUtsjoen puku\n_START_PARAGRAPH_\nUtsjoen pukua k\xc3\xa4ytet\xc3\xa4\xc3\xa4n koko Tenojoen vesist\xc3\xb6alueella molemmin puolin rajaa sek\xc3\xa4 joillakin alueilla Inarin kunnan puolella._NEWLINE_Utsjoen puku on Suomessa k\xc3\xa4ytett\xc3\xa4vist\xc3\xa4 puvuista v\xc3\xa4hiten koristeltu. Tavallisin v\xc3\xa4ri on sininen, mutta my\xc3\xb6s valkoisten, punaisten ja vihreiden pukujen k\xc3\xa4ytt\xc3\xb6 on yleistynyt. Mustat, tummansiniset ja valkoiset puvut olivat yleisi\xc3\xa4 silloin, kun pukuja viel\xc3\xa4 ommeltiin sarasta.'